Έκλεισε τον Φελίπε Σαντάνα ο Ολυμπιακός για την άμυνα

Ο Φελίπε Σαντάνα είναι τελικά ο εκλεκτός του Ολυμπιακού για την ενίσχυση στην «καρδιά» της άμυνάς του.



Οι «ερυθρόλευκοι», βλέποντας τον χρόνο να κυλάει εις βάρος τους, δεδομένου ότι δεν σημειωνόταν καμία πρόοδος στην περίπτωση του Νέτο, αποφάσισαν να κάνουν αλλαγή πλεύσης και να στραφούν στην περίπτωση του 29χρονου στόπερ, καταφέρνοντας να έρθουν σε συμφωνία τόσο με τον ίδιο όσο και με τη Σάλκε, στην οποία ανήκει.



Ο Βραζιλιάνος αμυντικός θα αποκτηθεί με τη μορφή δανεισμού μέχρι το τέλος της τρέχουσας σεζόν, όταν και οι Πειραιώτες με το ποσό των 2.5 εκατ. ευρώ θα μπορέσουν να κάνουν δικό τους τον ποδοσφαιριστή.



Ο Φελίπε Σαντάνα θα ταξιδέψει την Παρασκευή στην Αθήνα, προκειμένου να περάσει από ιατρικά τεστ και να υπογράψει το συμβόλαιό του.



Ο Βραζιλιάνος στόπερ ξεκίνησε την καριέρα του στην Φιγκεϊρένσε. Στις δύο σεζόν που αγωνίστηκε στην ομάδα της πατρίδας του είχε 37 συμμετοχές και 5 γκολ.



Το 2008 μεταπήδησε στην Ντόρτμουντ, στην οποία θήτευσε μία πενταετία, έχοντας 95 συμμετοχές και 6 γκολ. Το 2013 πήγε στην άλλη ομάδα της κοιλάδας του Ρουρ, τη Σάλκε, με την οποία έχει αγωνιστεί μέχρι στιγμής σε 21 παιχνίδια, έχοντας σκοράρει μια φορά.



Αξίζει να σημειωθεί ότι ο έμπειρος οπισθοφύλακας έχει -σε αντίθεση με τον Νέτο- κανονικά δικαίωμα συμμετοχής στο Europa League και ως εκ τούτου θα ενισχύσει τις προσπάθειες του Ολυμπιακού στα διπλά παιχνίδια με την Ντνίπρο.



Επιμέλεια: Μπάμπης Παπαφιλιππάκης